b'\n_START_ARTICLE_\nNikolai Kuznetsov\n_START_SECTION_\nJoventut i primers anys\n_START_PARAGRAPH_\nKuznetsov nasqu\xc3\xa9 al poblat de Medvedki, a Kotlas, al districte d\'Arkh\xc3\xa0nguelsk. El 1919 s\'un\xc3\xad a la Flotilla Naval Divina, al sector nord de la Uni\xc3\xb3 Sovi\xc3\xa8tica, dient que tenia 2 anys m\xc3\xa9s per poder ser acceptat. Del 1920 endavant va estar estacionat a la ciutat de Petrograd. El 1924, com a membre d\'una unitat naval particip\xc3\xa0 en les cerim\xc3\xb2nies f\xc3\xbanebres de Lenin. Aquell mateix anys s\'afili\xc3\xa0 al Partit Bolxevic. Despr\xc3\xa9s de la seva graduaci\xc3\xb3 a l\'Acad\xc3\xa8mia Militar Frunze el 1926, serv\xc3\xad al creuer "Chervona Ukrania". Va completar els seus estudis d\'operacions i t\xc3\xa0ctica al Departament d\'Operacions del Col\xc2\xb7legi Naval de 1932. Aix\xc3\xb2 li permet\xc3\xa9 escollir entre les opcions que se li presentaven: el comandament d\'un vaixell o un treball a l\'Estat major._NEWLINE_Kuznetsov no deix\xc3\xa0 escapar l\'oportunitat que se li presentava, i va ser assignat al lloc d\'oficial executiu del creuer "Krasny Kavkaz" ("Caucas Roig"). En menys d\'un any va ser promogut; i el 1934 torn\xc3\xa0 al Chervona Ukrania, aquest cop com el seu comandant. Sota el seu comandament, el creuer es convert\xc3\xad en un exemple de disciplina i organitzaci\xc3\xb3 per a la resta dels vaixells de la flota sovi\xc3\xa8tica, atraient l\'atenci\xc3\xb3 sobre el seu jove capit\xc3\xa0._NEWLINE_Des del 5 de setembre de 1936 al 15 d\'agost de 1937, Kuznetsov va ser agregat naval sovi\xc3\xa8tic davant la Segona Rep\xc3\xbablica Espanyola durant la Guerra Civil, on adquir\xc3\xad un profund odi vers el feixisme. De tornada al seu pa\xc3\xads, el 10 de gener de 1938 va ser promogut a Comandant de la Flota del Pac\xc3\xadfic. Mentre servia en aquesta posici\xc3\xb3 es va veure enfrontat a la Gran Purga de les Forces Armades per part de Stalin. Tot i que ell personalment mai no va ser acusat, s\xc3\xad que ho van ser diversos oficials sota el seu comandament, a diversos dels quals va poder salvar intervenint personalment._NEWLINE_El 28 d\'abril de 1939, Kutznetsov, tot i nom\xc3\xa9s tenir 34 anys, va ser nomenat Comissari del Poble per la Marina, c\xc3\xa0rrec que va mantenir durant tota la Segona Guerra Mundial.\n_START_SECTION_\nSegona Guerra Mundial\n_START_PARAGRAPH_\nDurant el conflicte armat, Kuznetsov va jugar un paper vital per a evitar la destrucci\xc3\xb3 de la Marina Sovi\xc3\xa8tica, deixant d\'escoltar les instruccions que tenia, per tal de salvar-la dels nazis. El 21 de juny de 1941, conven\xc3\xa7ut d\'estar al davant d\'una guerra inevitable, mentre que Timoixenko i J\xc3\xbakov lliuraven directives prohibint que els comandants responguessin a les provocacions alemanyes, l\'Armada era posada en estat d\'alerta m\xc3\xa0xima, doncs gaudia de certs nivells d\'autonomia._NEWLINE_Poc despr\xc3\xa9s de la mitjanit del 22 de juny, orden\xc3\xa0 a tota la flota estar a les seves posicions de combat. A les 04:45, la Wehrmacht iniciava l\'Operaci\xc3\xb3 Barbarroja. Aix\xc3\xad, l\'Armada era l\'\xc3\xbanica unitat militar sovi\xc3\xa8tica preparada per a resistir l\'atac alemany inicial, enfrontant-se a la invasi\xc3\xb3 amb resist\xc3\xa8ncia, sense perdre ni una sola nau ni un sol avi\xc3\xb3._NEWLINE_Durant els dos anys seg\xc3\xbcents, la preocupaci\xc3\xb3 principal de Kuznetsov consist\xc3\xad en la protecci\xc3\xb3 del centre d\'operacions del pa\xc3\xads d\'una invasi\xc3\xb3 alemanya. El Mar Negre es convert\xc3\xad en el principal teatre d\'operacions de l\'Armada Sovi\xc3\xa8tica. Durant el conflicte, inici\xc3\xa0 treballs per establir i intentar atacs amfibis. Al febrer de 1944 va rebre la distinci\xc3\xb3 d\'Heroi de la Uni\xc3\xb3 Sovi\xc3\xa8tica i al febrer se\'l promogu\xc3\xa9 al rang d\'Almirall de la Flota.\n_START_SECTION_\nLa primera caiguda\n_START_PARAGRAPH_\nEntre 1946 i 1947 va ser nomenat viceministre de Defensa de l\'URSS i Comandant en Cap de les Forces Navals; per\xc3\xb2 el 1947 va ser retirat del seu c\xc3\xa0rrec per ordre de Stalin i el 1948 va ser sotm\xc3\xa8s a judici amb altres almiralls. Kuznetsov va ser degradat a vicealmirall, mentre que diversos col\xc2\xb7legues patien penes de pres\xc3\xb3._NEWLINE_El 1951 Stalin finalitz\xc3\xa0 amb l\'estat de paria de Kuznetsov, tornant-lo a nomenar i Comandant en Cap de les Forces Navals mitjan\xc3\xa7ant el Ministeri de la Marina per\xc3\xb2 sense restablir-lo al rang. Aix\xc3\xb2 no succeiria fins a la mort de Stalin el 1953. Al va ser convertit en Comandant en Cap de les Forces Navals i el seu rang d\'Almirall de la Flota de la Uni\xc3\xb3 Sovi\xc3\xa8tica\n_START_SECTION_\nSegona caiguda i retir\n_START_PARAGRAPH_\nAquest nou rol prominent dins de l\'esquema de la defensa de la Uni\xc3\xb3 Sovi\xc3\xa8tica el pos\xc3\xa0 en clar conflicte amb el Mariscal J\xc3\xbakov, amb qui ja havia topat durant la seva carrera. El 8 de desembre de 1955, amb l\'excusa de la p\xc3\xa8rdua del cuirassat Novorossisk, J\xc3\xbakov aconsegu\xc3\xad retirar-lo del seu lloc. Al febrer seg\xc3\xbcent va ser degradat de nou al rang de vicealmirall i va ser obligat a retirar-se, amb la prohibici\xc3\xb3 expressa de \xc2\xabno treballar en qualsevol lloc relacionat amb la marina\xc2\xbb._NEWLINE_Durant el seu retir va escriure i publicar molts assaigs i articles, juntament amb treballs extensos, incloent les seves mem\xc3\xb2ries i un llibre titulat \xd0\x9a\xd1\x83\xd1\x80\xd1\x81\xd0\xbe\xd0\xbc \xd0\xba \xd0\x9f\xd0\xbe\xd0\xb1\xd0\xb5\xd0\xb4\xd0\xb5 (Amb rumb a la Vict\xc3\xb2ria), que tractava la Gran Guerra Patri\xc3\xb2tica. El llibre posteriorment va ser prohibit. A difer\xc3\xa8ncia dels seus contemporanis, va escriure personalment les seves mem\xc3\xb2ries. Tamb\xc3\xa9 va escriure diversos llibres sobre la guerra, sobre la repressi\xc3\xb3 estalinista i la marina, tots ells publicats p\xc3\xb2stumament. En ells era molt cr\xc3\xadtic de la interfer\xc3\xa8ncia del Partit en afers militar i insist\xc3\xad que l\'\xc2\xabEstat havia de ser governat per la llei\xc2\xbb.\n_START_SECTION_\nRehabilitaci\xc3\xb3\n_START_PARAGRAPH_\nDespr\xc3\xa9s del retir de J\xc3\xbakov el 1957 i de Khrusxov el 1964, un grup de veterans de l\'Armada Roja va iniciar una campanya per restablir Kuznetsov al seu rang amb els seus beneficis i promoure\'l Inspector General del Ministeri de Defensa, considerat un c\xc3\xa0rrec honor\xc3\xadfic. Amb tot, ni tan sols el seu successor, l\'Almirall Gorxkov va fer cas de les peticions. No va ser fins al 26 de juliol de 1988 quan el Pres\xc3\xaddium del Soviet Suprem de la Uni\xc3\xb3 Sovi\xc3\xa8tica rehabilit\xc3\xa0 Kuznetsov de manera p\xc3\xb2stuma al rang d\'Almirall de la Flota de la Uni\xc3\xb3 Sovi\xc3\xa8tica. Actualment, l\'almirall \xc3\xa9s reconegut com un dels homes m\xc3\xa9s prominents de la hist\xc3\xb2ria naval de la Uni\xc3\xb3 Sovi\xc3\xa8tica i de R\xc3\xbassia.\n_START_SECTION_\nCita\n_START_PARAGRAPH_\n\xc2\xabTota la meva vida ha estat l\'Armada Sovi\xc3\xa8tica. Ho vaig triar quan era jove i mai no me n\'he penedit\xc2\xbb'